蒙泉行呈張敬父
作者：劉子澄
朝代：宋

paragraphs: 玉龍蟠向荆山麓，噴起雙泉冰雪瀑。
琮琤萬古作寒鳴，冷浸一山渾是玉。
泉旁樹老亦如龍，泉根石濯瑪瑙紅。
更有金蓮吐泉底，歷歷星在銀潢中。
池光六月如霜洗，藍橋倒影壺天裏。
流下人間灌稻畦，歲歲家家飯雲子。
我行荆州見山少，忽對林泉如久要。
張侯引我飛羽觴，勸我爲泉開一笑。
我歌數語泉應聞，茲山古號荆州門。
英雄過者心在鹿，安得泉聲到耳根。
曹瞞疾馳玄德懼，潘璋設伏雲長怒。
早知成敗等丘墟，悔不解鞍學巢父。
英雄何在水長流，閲盡英雄過未休。
今日爲侯泉上醉，明朝西指鹿門遊。